Likumprojekts

**Grozījumi Aizsardzības un drošības jomas iepirkumu likumā**

Izdarīt Aizsardzības un drošības jomas iepirkumu likumā (Latvijas Vēstnesis, 2011, 173. nr.; 2013, 188. nr.; 2017, 231. nr.) šādus grozījumus:

1.  1. pantā:

papildināt pantu ar 10.1 punktu šādā redakcijā:

"101) **iepirkuma dokuments** – jebkurš dokuments, kuru sagatavojis vai uz kuru atsaucas pasūtītājs, lai aprakstītu vai noteiktu iepirkuma vai iepirkuma procedūras elementus, tai skaitā paziņojumi, tehniskās specifikācijas, aprakstošie dokumenti, iepirkuma līguma projekts, iepirkuma procedūras dokumenti un papildu dokumenti;";

aizstāt 18. punktā vārdus "aizliegums ieņemt valsts amatpersonas amatu" ar vārdiem "tiesību izmantošanas aizliegums – aizliegums ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana".

2.  6. pantā:

aizstāt septītajā daļā vārdus un skaitli "šā likuma 19." ar vārdiem un skaitļiem "šā likuma 19. panta, IV nodaļas";

aizstāt devītajā daļā vārdus un skaitli "šā likuma 19. un" ar vārdiem un skaitļiem "šā likuma 19. panta, IV nodaļas".

3. Izteikt 28. panta pirmo daļu šādā redakcijā:

"(1) Pasūtītājs šā likuma 6. panta trešajā daļā minēto iepirkuma procedūru veikšanai un septītajā un devītajā daļā minēto iepirkumu veikšanai izveido iepirkuma komisiju. Komisijā iekļauj personas, kurām par pārkāpumiem publisko iepirkumu un publiskās un privātās partnerības jomā nav piemērots administratīvais sods – tiesību izmantošanas aizliegums  ­–  aizliegums ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana, vai šā soda izpilde ir beigusies. Pasūtītājs pirms iepirkuma komisijas izveidošanas vai jauna iepirkuma komisijas locekļa iekļaušanas iepirkuma komisijā minēto informāciju par personu iegūst publikāciju vadības sistēmā."

4.  29. pantā:

izteikt pirmo, otro un trešo daļu šādā redakcijā:

"(1) Iepirkuma dokumentu sagatavotājs (pasūtītāja amatpersona vai darbinieks), iepirkuma komisijas locekļi un eksperti nedrīkst pārstāvēt kandidāta vai pretendenta intereses, kā arī nedrīkst būt saistīti ar kandidātu vai pretendentu. Šīs daļas izpratnē iepirkuma dokumentu sagatavotājs (pasūtītāja amatpersona vai darbinieks), iepirkuma komisijas loceklis un eksperts ir saistīts ar kandidātu vai pretendentu, ja viņš ir:

1) juridiskās personas – kandidāta, pretendenta vai apakšuzņēmēja – pašreizējais vai bijušais darbinieks, amatpersona, dalībnieks, akcionārs, prokūrists vai biedrs un ja šī saistība ar juridisko personu izbeigusies pēdējo 24 mēnešu laikā;

2) juridiskās personas – kandidāta, pretendenta vai apakšuzņēmēja – akcionāra, kuram pieder vismaz 10 procenti akciju, dalībnieka, prokūrista vai amatpersonas tēvs, māte, vecāmāte, vecaistēvs, bērns, mazbērns, adoptētais, adoptētājs, brālis, māsa, pusbrālis, pusmāsa, laulātais (turpmāk – radinieks);

3) fiziskās personas – kandidāta, pretendenta vai apakšuzņēmēja – radinieks.

(2) Iepirkuma dokumentu sagatavotāja (pasūtītāja amatpersonas vai darbinieka), iepirkuma komisijas locekļu un ekspertu saistība ar kandidātu vai pretendentu attiecas arī uz gadījumiem, kad kandidāts vai pretendents ir personu apvienība, kuras dalībnieki ir fiziskās vai juridiskās personas, ar kurām iepirkuma dokumentu sagatavotājam (pasūtītāja amatpersonai vai darbiniekam), iepirkuma komisijas loceklim vai ekspertam ir šā panta pirmās daļas 1., 2. vai 3. punktā minētā saistība.

(3) Pirms tiek uzsākta iesniegto pieteikumu un piedāvājumu (ja šā panta pirmajā daļā minētās personas pieteikumos un piedāvājumos vai iepirkumos, kuros ir tikai piedāvājumi, atšķiras) izvērtēšana, iepirkuma dokumentu sagatavotājs (pasūtītāja amatpersona vai darbinieks), iepirkuma komisijas locekļi un eksperti paraksta apliecinājumu, ka nav tādu apstākļu, kuru dēļ varētu uzskatīt, ka viņi ir ieinteresēti konkrēta kandidāta vai pretendenta izvēlē vai darbībā vai ka viņi ir saistīti ar tiem šā panta pirmās daļas izpratnē. Iepirkuma komisijas locekļi un eksperti, kuri iepirkuma komisijas darbā iesaistās vēlāk, apliecinājumu paraksta pirms iepirkuma komisijas locekļa vai eksperta pienākumu izpildes uzsākšanas.";

izslēgt piektajā daļā vārdu "procedūras".

5. Izslēgt 30. panta otrajā daļā vārdu "procedūras".

6. Papildināt likumu ar XV nodaļu šādā redakcijā:

"**XV nodaļa.** **Administratīvā atbildība publisko iepirkumu jomā un kompetence sodu piemērošanā**

**73. pants. Līguma prettiesiska noslēgšana**

(1) Par iepirkuma līguma vai vispārīgās vienošanās noslēgšanu vai cita darījuma veikšanu, kas atbilst iepirkuma līguma vai vispārīgās vienošanās būtībai, ja nav piemērota šajā likumā noteiktā iepirkuma procedūra vai cita šajā likumā noteiktā līguma slēgšanas tiesību piešķiršanas kārtība, kas bija jāpiemēro, vai ja piemērota šim likumam neatbilstoši izraudzīta iepirkuma procedūra vai cita šajā likumā noteiktā līguma slēgšanas tiesību piešķiršanas kārtība, vai ja nav publicēts šajā likumā noteiktais paziņojums Iepirkumu uzraudzības biroja tīmekļvietnē vai Eiropas Savienības Oficiālajā Vēstnesī, ja tas bija jāpublicē abās tīmekļvietnēs, uzsākot iepirkumu, fiziskajai personai, kas noslēgusi iepirkuma līgumu vai vispārīgo vienošanos vai veikusi citu darījumu pasūtītāja vārdā, piemēro naudas sodu no 14 līdz 240 naudas soda vienībām.

(2) Par šā panta pirmajā daļā minētajām darbībām, ja noslēgtā iepirkuma līguma vai vispārīgās vienošanās vai cita veiktā darījuma līgumcena ir 500 000 *euro* vai lielāka, fiziskajai personai, kas noslēgusi iepirkuma līgumu vai vispārīgo vienošanos vai veikusi citu darījumu pasūtītāja vārdā, piemēro naudas sodu no 70 līdz 400 naudas soda vienībām un tiesību izmantošanas aizliegumu –aizliegumu uz laiku no viena līdz trim gadiem ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana.

**74. pants. Interešu konflikta novēršanas noteikumu neievērošana**

(1) Par to, ka nav nodrošināta šajā likumā noteiktā apliecinājuma parakstīšana par tādu apstākļu neesamību, kuru dēļ varētu uzskatīt, ka iepirkuma dokumentu sagatavotājs (pasūtītāja amatpersona vai darbinieks), iepirkuma komisijas locekļi vai eksperti ir ieinteresēti konkrēta kandidāta vai pretendenta izvēlē vai darbībā vai ka viņi ir saistīti ar tiem, iepirkuma komisijas priekšsēdētājam piemēro brīdinājumu vai naudas sodu no 14 līdz 70 naudas soda vienībām.

(2) Par šajā likumā noteiktā aizlieguma pasūtītāja amatpersonām un darbiniekiem, kas sagatavo iepirkuma dokumentus, iepirkuma komisijas locekļiem un ekspertiem pārstāvēt kandidāta vai pretendenta intereses neievērošanu, kā arī par aizlieguma būt saistītiem ar kandidātu vai pretendentu neievērošanu piemēro naudas sodu no 14 līdz 140 naudas soda vienībām.

**75. pants. Kandidātu un pretendentu izslēgšanas noteikumu, atlases prasību un tehnisko specifikāciju prasību neievērošana**

(1) Par šajā likumā noteikto kandidātu un pretendentu izslēgšanas noteikumu neievērošanu, ja kandidāts vai pretendents nepamatoti izslēgts vai nepamatoti nav izslēgts no dalības iepirkumā un tas ir ietekmējis lēmumu par kandidātu atlases rezultātiem vai lēmumu par līguma slēgšanas tiesību piešķiršanu, iepirkuma komisijas loceklim piemēro naudas sodu no 14 līdz 70 naudas soda vienībām.

(2) Par iepirkuma dokumentos noteikto kandidātu un pretendentu atlases prasību vai tehnisko specifikāciju prasību neievērošanu, ja kandidāta pieteikums vai pretendenta piedāvājums nepamatoti noraidīts vai nepamatoti atzīts par atbilstošu iepirkuma dokumentos noteiktajām prasībām un tas ir ietekmējis lēmumu par kandidātu atlases rezultātiem vai lēmumu par līguma slēgšanas tiesību piešķiršanu, iepirkuma komisijas loceklim piemēro naudas sodu no 14 līdz 70 naudas soda vienībām.

**76. pants. Iepirkuma līguma un vispārīgās vienošanās slēgšanas un grozīšanas noteikumu neievērošana**

(1) Par iepirkuma līguma vai vispārīgās vienošanās noslēgšanu, ja nav ievērots šajā likumā noteiktais nogaidīšanas termiņš, bet tas bija jāievēro, fiziskajai personai, kas noslēgusi iepirkuma līgumu vai vispārīgo vienošanos pasūtītāja vārdā, piemēro naudas sodu no 14 līdz 240 naudas soda vienībām.

(2) Par iepirkuma līguma vai vispārīgās vienošanās noslēgšanu, ja nav ievērots šajā likumā noteiktais aizliegums slēgt iepirkuma līgumu vai vispārīgo vienošanos pēc tam, kad Iepirkumu uzraudzības birojā saņemts iesniegums par iepirkuma procedūras pārkāpumiem, vai ja nav ievērots Iepirkumu uzraudzības biroja iesniegumu izskatīšanas komisijas noteiktais aizliegums slēgt attiecīgo iepirkuma līgumu vai vispārīgo vienošanos, fiziskajai personai, kas noslēgusi iepirkuma līgumu vai vispārīgo vienošanos pasūtītāja vārdā, piemēro naudas sodu no 14 līdz 240 naudas soda vienībām.

(3) Par iepirkuma līguma vai vispārīgās vienošanās noslēgšanu, ja tajā nav iekļauti iepirkuma dokumentos paredzētie noteikumi vai ir iekļauti atšķirīgi noteikumi un ja šāda iespēja nav paredzēta iepirkuma dokumentos atbilstoši šajā likumā noteiktajām prasībām vai nav ievēroti citi šajā likumā noteiktie iepirkuma līgumu un vispārīgo vienošanos grozīšanas noteikumi, fiziskajai personai, kas noslēgusi iepirkuma līgumu vai vispārīgo vienošanos pasūtītāja vārdā, piemēro naudas sodu no 14 līdz 240 naudas soda vienībām.

(4) Par grozījumu izdarīšanu iepirkuma līgumā vai vispārīgās vienošanās tekstā, ja nav ievēroti šajā likumā noteiktie iepirkuma līgumu un vispārīgo vienošanos grozīšanas noteikumi, fiziskajai personai, kas noslēgusi vienošanos par attiecīgajiem grozījumiem iepirkuma līgumā vai vispārīgās vienošanās tekstā pasūtītāja vārdā, piemēro naudas sodu no 14 līdz 240 naudas soda vienībām.

(5) Par šā panta pirmajā, otrajā vai trešajā daļā minētajām darbībām, ja noslēgtā iepirkuma līguma vai vispārīgās vienošanās līgumcena ir 500 000 *euro* vai lielāka, attiecīgajai fiziskajai personai piemēro naudas sodu no 70 līdz 400 naudas soda vienībām un tiesību izmantošanas aizliegumu – aizliegumu uz laiku no viena līdz trim gadiem ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana.

(6) Par šā panta ceturtajā daļā minētajām darbībām, ja noslēgtā iepirkuma līguma vai vispārīgās vienošanās līgumcena vai grozījumu kopējā līgumcena ir 500 000 *euro* vai lielāka, attiecīgajai fiziskajai personai piemēro naudas sodu no 70 līdz 400 naudas soda vienībām un tiesību izmantošanas aizliegumu – aizliegumu uz laiku no viena līdz trim gadiem ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana.

**77. pants. Iepirkuma dokumentu un informācijas nenodrošināšana**

(1) Par šajā likumā minēto noteikumu neievērošanu pieteikumu vai piedāvājumu sagatavošanas laikā attiecībā uz iepirkuma dokumentu pieejamības nodrošināšanu, iepirkuma dokumentu izsniegšanu vai papildu informācijas snieg­šanu piemēro brīdinājumu vai naudas sodu no 14 līdz 70 naudas soda vienībām.

(2) Par kārtības neievērošanu, kādā kandidāti un pretendenti informējami par iepirkuma rezultātiem, piemēro brīdinājumu vai naudas sodu no 14 līdz 70 naudas soda vienībām.

(3) Par iepirkuma procedūras ziņojuma sagatavošanas vai izsniegšanas prasību neievērošanu piemēro brīdinājumu vai naudas sodu no 14 līdz 70 naudas soda vienībām.

(4) Par statistikas pārskata neiesniegšanu šajā likumā noteiktajā termiņā vai nepilnīga pārskata iesniegšanu piemēro brīdinājumu vai naudas sodu no 14 līdz 70 naudas soda vienībām.

**78. pants. Kompetence sodu piemērošanā**

Administratīvo pārkāpumu procesu par šā likuma 73., 74., 75., 76. un 77. pantā minētajiem pārkāpumiem veic Iepirkumu uzraudzības birojs.

**79. pants. Kārtība, kādā izpildāms lēmums par aizliegumu ieņemt amatus**

(1) Iepirkumu uzraudzības birojs vienas darbdienas laikā pēc tam, kad lēmums administratīvā pārkāpuma lietā paziņots personai, kurai piemērots tiesību izmantošanas aizliegums – aizliegums ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana, par pieņemto lēmumu informē visas tās Iepirkumu uzraudzības birojam zināmās institūcijas, kurās šī persona ieņem attiecīgos amatus, kā arī par šo institūciju augstākas institūcijas (izņemot gadījumu, ja augstākas institūcijas nav vai augstāka institūcija ir Ministru kabinets) vai kapitāla daļu īpašniekus vai turētājus, ja attiecīgā institūcija ir kapitālsabiedrība.

(2) Institūcija, kurā persona, kurai piemērots tiesību izmantošanas aizliegums – aizliegums ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana, ieņem attiecīgos amatus, nodrošina, ka pēc lēmuma administratīvā pārkāpuma lietā stāšanās spēkā minētā persona šādus amatus neieņem, lēmumus nepieņem un līgumus neslēdz.

(3) Iepirkumu uzraudzības birojs triju darbdienu laikā pēc tam, kad saņemtas ziņas par to, ka lēmums administratīvā pārkāpuma lietā, kurā piemērots tiesību izmantošanas aizliegums – aizliegums ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana, ir stājies spēkā, nosūta šo informāciju šā panta pirmajā daļā minētajām institūcijām, kā arī publikāciju vadības sistēmā publicē pie administratīvās atbildības sauktās personas vārdu, uzvārdu un personas kodu un termiņu, līdz kuram notiek soda izpilde. Minētā informācija publikāciju vadības sistēmā ir pieejama publikāciju vadības sistēmā reģistrētiem lietotājiem likumā noteikto pienākumu izpildei līdz dienai, kad soda izpilde beidzas."

7. Papildināt pārejas noteikumus ar 12. punktu šādā redakcijā:

"12. Grozījumi šā likuma 1. panta 18. punktā un 28. panta pirmajā daļā un šā likuma XV nodaļa stājas spēkā vienlaikus ar Administratīvo pārkāpumu procesa likumu."

Finanšu ministra vietā –

Ministru prezidents

Māris Kučinskis